1. ปัจจัยความเสี่ยง

การดำเนินธุรกิจประกันวินาศภัย ต้องเผชิญกับความเสี่ยงต่างๆ
ซึ่งเป็นผลจากการเปลี่ยนแปลงภาวะเศรษฐกิจ สังคม และการเมือง บริษัทฯ
ตระหนักถึงความเสี่ยงดังกล่าว จึงให้ความสำคัญกับความเสี่ยง
พร้อมทั้งบริหารความเสี่ยงควบคู่ไปกับการดำเนินธุรกิจ

1. ความเสี่ยงทางกลยุทธ์

เป็นความเสี่ยงที่บริษัทฯ เลือกกลยุทธ์ได้ถูกต้องหรือไม่ กลยุทธ์ที่บริษัทฯใช้ในปัจจุบัน
มีความสอดคล้องและเหมาะสมต่อสภาวะแวดล้อมในการดำเนินธุรกิจและการแข่งขันหรือไม่
เพื่อเป็นการบริหารความเสี่ยงดังกล่าว บริษัทฯมีส่วนกลยุทธ์องค์การ
ที่มีหน้าที่โดยตรงในการตรวจสอบ ติดตาม และวัดผลโดยเปรียบเทียบกับเป้าหมาย
ตลอดจนสรุปสถานะของการดำเนินการตามแผนกลยุทธ์
และแสดงสถานะพร้อมส่งสัญญาณเตือนว่าแผนนั้นๆ อยู่ในข่ายที่ต้องปรับ
เพื่อให้สามารถมองเห็นความเสี่ยงที่อาจเกิดขึ้นได้อย่างรวดเร็ว
และหาแนวทางป้องกันและพลิกผันความเสี่ยงให้เป็นโอกาสในการดำเนินธุรกิจแทนได้

2. ความเสี่ยงจากการพิจารณารับประกันภัย

เป็นที่ทราบกันดีว่าสภาพแวดล้อมของโลกได้เปลี่ยนแปลงไปด้วยปัจจัยหลายประการ ได้แก่
ภูมิอากาศเปลี่ยนแปลงโลกอุ่นขึ้น น้ำแข็งขั้วโลกละลาย พายุเขตร้อนที่ทวีความรุนแรงขึ้น
ภัยน้ำท่วมและภัยแผ่นดินไหว ภัยต่างๆ เหล่านี้ ล้วนก่อให้เกิดความเสียหายในวงกว้าง
และกระทบต่อบริษัทฯ ในฐานะผู้รับประกันภัย เพื่อลดความเสี่ยงดังกล่าว บริษัทฯ
มีกระบวนการพิจารณารับประกันภัยที่ดี
พนักงานได้รับการพัฒนาเพื่อให้มีความรู้ความเข้าใจหลักการประกันภัยในระดับมืออาชีพ
มีการกำหนดเบี้ยประกันภัยที่เหมาะสมกับความเสี่ยง
ให้คำปรึกษาและข้อเสนอแนะในการปรับปรุงภัยแก่ลูกค้าเพื่อลดความเสี่ยงลง
ตลอดจนมีการประกันภัยต่อที่เหมาะสมเพื่อกระจายความเสี่ยง

3. ความเสี่ยงจากภัยคุกคามการก่อการร้าย

เป็นที่ทราบกันดีว่า ภัยก่อการร้ายเป็นภัยที่มีแนวโน้มความเสี่ยงมากขึ้น
จากเดิมที่กำหนดอยู่เพียงห้างสรรพสินค้า โรงแรม โดยเฉพาะในเครือต่างชาติ
โรงงานอุตสาหกรรม โดยเฉพาะโรงงานผลิตภัณฑ์เคมี สนามบิน และสายการบิน เท่านั้น
และพื้นที่เสี่ยงภัยก็ขยายวงกว้างกว่าเดิมด้วย เหตุผลที่บริษัทฯ
ขายกรมธรรม์ประกันภัยการก่อการร้าย ถือเป็นการช่วยเหลือสังคม
ช่วยบรรเทาความเดือดร้อนของประชาชน ซึ่งในปี 2549 บริษัทฯ สามารถทำเบี้ยประกันภัยได้ถึง
20 ล้านบาท

บริษัทฯ บริหารความเสี่ยงโดยจำกัด การรับเสี่ยงภัยไว้เองที่ทุนประกัน 50 ล้านบาทต่อกรมธรรม์
หากเกินกว่านั้นจะต้องประกันภัยต่อไปยังต่างประเทศร้อยละ 60
และประกันภัยต่อภายในประเทศร้อยละ 40
และได้มีการปรับเบี้ยประกันภัยการก่อการร้ายสำหรับกลุ่มลูกค้ารายใหญ่ที่เป็นกลุ่มเสี่ยง
อย่างไรก็ตาม
หากแนวโน้มที่ประชาชนตระหนักถึงความสำคัญของการทำประกันภัยการก่อการร้ายเป็นไปอย่างกว้างขวางการแข่งขันเรื่องราคาก็จะเกิดขึ้น
และการปรับขึ้นเบี้ยประกันภัยก็จะไม่มากอย่างที่คิด

หน้า 5

4. ความเสี่ยงจากการประกันภัยต่อ

ในการประกอบธุรกิจประกันวินาศภัยจะมีการรับประกันภัยต่อ (Inwards Reinsurance)
และการเอาประกันภัยต่อ (Outwards Reinsurance) กับบริษัทประกันภัยทั้งในและต่างประเทศ
บริษัทฯ จะมีความเสี่ยงในด้านฐานะการเงินของบริษัทประกันภัยต่อ
หรือความเสี่ยงด้านงานประกันภัยที่มีความเสี่ยงสูง เพื่อลดความเสี่ยงดังกล่าว
บริษัทฯจะทำการวิเคราะห์ฐานะการเงินและพิจารณาอันดับเครดิตของบริษัทประกันภัยต่อด้วย
นอกจากนี้ ยังมีการทำประกันภัยต่อแบบความเสียหายส่วนเกินไว้เพื่อบริหาร ความเสี่ยง
กรณีเกิดภัยพิบัติขนาดใหญ่ด้วย

5. ความเสี่ยงในด้านการเก็บเงินค่าเบี้ยประกันภัย

ณ วันสิ้นปี บริษัทฯ มีเบี้ยประกันภัยค้างรับจำนวน 1,500.20 ล้านบาท
เป็นเบี้ยประกันภัยค้างรับไม่เกิน 3 เดือน จำนวน 1,213.57 ล้านบาท คิดเป็นร้อยละ 80.9
ของเบี้ยประกันภัยค้างรับทั้งสิ้น

เพื่อลดความเสี่ยงในการเก็บเบี้ยประกันภัยไม่ได้ บริษัทฯจึงกำหนดให้ตัวแทน นายหน้า
นำหลักทรัพย์หรือบุคคลมาทำสัญญาค้ำประกันในวงเงินเครดิตที่บริษัทฯกำหนด
และมีการติดตามอย่างใกล้ชิดเพื่อไม่ให้ตัวแทน นายหน้า
ค้างเบี้ยประกันภัยเกินกว่าวงเงินที่ได้รับอนุมัติไว้
การดำเนินการที่เข้มงวดตามข้อบังคับของกรมการประกันภัย
ทำให้บริษัทฯมีเบี้ยประกันภัยค้างรับที่เกินกว่า 12 เดือน เป็นเงิน 50.71 ล้านบาท คิดเป็นร้อยละ
3.38 ของเบี้ยประกันภัยค้างรับทั้งสิ้น นอกจากนี้บริษัทฯ ยังตั้งค่าเผื่อหนี้สงสัยจะสูญ
สำหรับลูกหนี้ค่าเบี้ยประกันภัยเป็นเงิน 38.93 ล้านบาทด้วย

6. ความเสี่ยงจากการลงทุน

รายได้จากการลงทุน ถือเป็นรายได้หลักอีกส่วนหนึ่งของธุรกิจประกันวินาศภัย
ซึ่งนโยบายสำคัญที่บริษัทฯ ยึดถือมาโดยตลอด คือความมั่นคงปลอดภัยของเงินลงทุน
และการลงทุนจะอยู่ภายใต้เงื่อนไขของประกาศกระทรวงพาณิชย์ เรื่อง
การลงทุนประกอบธุรกิจอื่นของบริษัทประกันวินาศภัย ออกตามความในพระราชบัญญัติประกันวินาศภัย
พ.ศ. 2535 อย่างไรก็ดีในการลงทุนยังมีปัจจัยความเสี่ยงที่เกี่ยวข้อง ดังนี้

6.1 ความเสี่ยงจากการเปลี่ยนแปลงราคาหลักทรัพย์หุ้นทุน

ณ 31 ธันวาคม 2549 บริษัทฯ มีเงินลงทุนในหลักทรัพย์หุ้นทุนในความต้องการของตลาด จำนวน
3,089.14 ล้านบาท มีมูลค่ายุติธรรม 9,890.03 ล้านบาท
และมีเงินลงทุนในหลักทรัพย์หุ้นทุนนอกตลาดจำนวน 538.71 ล้านบาท
ซึ่งบริษัทฯได้บันทึกค่าเผื่อการด้อยค่าไว้เป็นเงิน 106.59 ล้านบาท
เพื่อหลีกเลี่ยงความเสี่ยงจากการเปลี่ยนแปลงราคาหลักทรัพย์
บริษัทฯจะกระจายการลงทุนไปในหลายหมวดอุตสาหกรรมและเน้นการลงทุนระยะยาว
มีการวิเคราะห์และเลือกหลักทรัพย์ โดยพิจารณาจากปัจจัยพื้นฐาน อัตราราคาต่อผลกำไรต่อหุ้น
อัตราราคาต่อมูลค่าทางบัญชีต่อหุ้น อัตราหนี้สินต่อส่วนของผู้ถือหุ้น อัตราการจ่ายเงินปันผล
ความสามารถของผู้บริหาร สภาพคล่องของหลักทรัพย์
ตลอดจนติดตามผลการดำเนินงานและฐานะการเงินของผู้ออกหลักทรัพย์อย่างใกล้ชิด

หน้า 6

6.2 ความเสี่ยงด้านอัตราดอกเบี้ย

ณ 31 ธันวาคม 2549 บริษัทฯมีเงินลงทุนในตราสารทางการเงินที่ให้ผลตอบแทนในรูปดอกเบี้ย
ได้แก่ ตั๋วเงิน 93.22 ล้านบาท เงินฝากสถาบันการเงิน 590.87 ล้านบาท พันธบัตร 81.77
ล้านบาท มูลค่ายุติธรรม 77.26 ล้านบาท หุ้นกู้ 107.14 ล้านบาท มูลค่ายุติธรรม 96.71 ล้านบาท
โดยผลตอบแทนจากการลงทุนจะเป็นไปในทิศทางเดียวกันกับอัตราดอกเบี้ยในตลาดการเงิน
โดยที่อัตราดอกเบี้ยอ้างอิงในประเทศ (Repurchase rate 14 วัน) อยู่ที่ร้อยละ 5
อัตราผลตอบแทนพันธบัตรรัฐบาลไทยอายุ 1 - 19 ปี อยู่ที่ร้อยละ 4.9 - 5.9

เพื่อลดความเสี่ยงดังกล่าว ส่วนการลงทุนจะทำหน้าที่ ติดตาม ทบทวนการเปลี่ยนแปลงอัตราดอกเบี้ย
และกำหนดอายุเฉลี่ยของการลงทุนในตราสารหนี้
ให้สอดคล้องกับทิศทางการเปลี่ยนแปลงอัตราดอกเบี้ย และบริษัทฯ
จะถือครองตราสารหนี้จนครบกำหนดเพื่อหลีกเลี่ยงความผันผวนของราคา

6.3 ความเสี่ยงจากการลงทุนในเงินให้กู้ยืม

ณ 31 ธันวาคม 2549 บริษัทฯ มีเงินให้กู้ยืมแก่บุคคลภายนอกเพื่อเป็นที่อยู่อาศัย จำนวน 152.20
ล้านบาท เงินให้กู้ยืมเพื่อการพาณิชย์และพัฒนาโครงการอสังหาริมทรัพย์ จำนวน 2,550.30
ล้านบาท รวมเป็นเงินให้กู้ยืมทั้งสิ้น 2,702.50 ล้านบาท
การให้กู้ยืมดังกล่าวผู้กู้จะมีอสังหาริมทรัพย์มาจดทะเบียนจำนองเป็นประกัน
ความเสี่ยงที่อาจเกิดขึ้นได้แก่ การที่ลูกหนี้ประพฤติผิดสัญญากู้ยืม
และไม่สามารถจ่ายชำระคืนเงินกู้ยืมได้
หรือความผันผวนของตลาดอสังหาริมทรัพย์และส่งผลกระทบต่อมูลค่าหลักประกันของบริษัทฯ

เพื่อลดความเสี่ยงดังกล่าว บริษัทฯ กำหนดขอบเขตความรับผิดชอบ
ระเบียบวิธีปฏิบัติในการให้กู้ยืมเงิน และการทำนิติกรรม
ตลอดจนปลูกฝังจรรยาบรรณในการปฏิบัติงานด้านนี้ เพื่อให้ผู้เกี่ยวข้องปฏิบัติตามโดยเคร่งครัด
บริษัทฯกำหนดเงื่อนไขการคืนเงินกู้ และอัตราดอกเบี้ยให้สอดคล้องกับกระแสเงินสด
และความเสี่ยงของลูกค้าในแต่ละราย บริษัทฯมีการตรวจสอบคุณภาพของลูกหนี้อย่างสม่ำเสมอ ได้แก่
การทบทวนทางการเงินประจำปี การวิเคราะห์ข้อมูลจากการจัดอายุหนี้ ในด้านหลักประกัน
บริษัทฯกำหนดให้ลูกหนี้ต้องนำหลักประกันมาจดทะเบียนจำนองให้เพียงพอต่อการชำระหนี้โดยสิ้นเชิง
โดยมูลค่าหลักประกันต่อภาระหนี้ และการประเมินมูลค่าหลักประกัน
จะปฏิบัติตามเงื่อนไขในประกาศกระทรวงพาณิชย์ เรื่อง
การประกอบธุรกิจอื่นของบริษัทประกันวินาศภัยอย่างเคร่งครัด นอกจากนี้ บริษัทฯยังได้พัฒนา Loan
Management System เพื่อเพิ่มประสิทธิภาพในการบริหารจัดการลูกหนี้เงินกู้
และมีการตรวจสอบข้อมูลเครดิตของลูกหนี้ทุกราย จากบริษัท ข้อมูลเครดิตแห่งชาติ จำกัด
(National Credit Bureau)
เพื่อสนับสนุนการปฏิบัติงานและลดความเสี่ยงจากการวิเคราะห์ลูกหนี้

หน้า 7

7. ความเสี่ยงด้านปฏิบัติการ

เป็นความเสี่ยงที่อาจเกิดขึ้นจากความผิดพลาดของบุคคล ระบบงาน หรือระบบเทคโนโลยีสารสนเทศ
หรือาจเกิดจากระบบการควบคุมภายในไม่เพียงพอ อาจเกิดการทุจริต
ผลของความเสี่ยงดังกล่าวอาจเป็นความเสียหายที่วัดค่าเป็นจำนวนเงินได้
หรือเป็นความเสียหายที่ไม่สามารถวัดมูลค่าเป็นตัวเงินได้ ได้แก่
ความเสียหายต่อภาพลักษณ์ชื่อเสียงอันดีงามของบริษัทฯ

เพื่อลดความเสี่ยงดังกล่าว สำนักตรวจสอบของบริษัทฯ จะเป็นผู้ตรวจสอบการปฏิบัติงานทุก ๆ ด้าน
รวมทั้งการตรวจสอบระบบเทคโนโลยีสารสนเทศ
เพื่อให้เกิดความถูกต้องและให้คำแนะนำในการปรับปรุงกระบวนการทำงาน หรือระบบงาน
เพื่อให้เกิดความเสี่ยงด้านปฏิบัติการให้อยู่ในระดับต่ำที่สุดที่บริษัทฯ ยอมรับได้
นอกจากนี้หน่วยงานทุกระดับในบริษัทฯ ยังถือเป็นภารกิจสำคัญที่จะต้องติดตาม ควบคุม
และประเมินผลด้านปฏิบัติการ เพื่อให้ความเสี่ยงด้านปฏิบัติการอยู่ในระดับที่ควบคุมได้

หน้า 8